**Dirižablių paštas** (angl. *Zeppelin mail*) – viena iš oro pašto rūšių, kur pašto siuntas gabeno daugiausia vokiečių dirižabliai, kurie buvo naudojami civiliniais tikslais nuo 1908 iki 1939 metų. Kiekvieno orlaivio skrydžio metu buvo gabenamos pašto siuntos, kartais dideliais kiekiais. Vokai buvo žymimi specialiu pašto antspaudu, o keletas valstybių netgi išleido specialius pašto ženklus, skirtus dirižabliais gabenamų siuntų apmokėjimui.

Istorija
--------

### Prieškaris (1908–1914 m.)

1908 m. liepą pirmuoju paštą gabenančiu dirižabliu tapo dirižablis *LZ 4*. Pirmųjų skrydžių metu specialūs pašto antspaudai nebuvo naudojami. Pirmasis toks antspaudas buvo ovalus, su aplink esančiu užrašu „LUFTSCHIFF / SIGNALPOST" („Dirižablis / Signalinis paštas"), o centre „Z III", kuris buvo naudojamas dirižablyje *LZ 6* (Z 3) nuo 1909 m. rugpjūčio 27 d. Iki gruodžio 27 d.

Specialus Vokietijos oro pašto antspaudas, skrydžiams iš Europos į Pietų Ameriką
Iki 1911 m. buvo naudojami skirtingi pašto antspaudai. Tipinis to laiko antspaudas buvo apvalus, su užrašu „AN BORD DES / ZEPPELIN / LUFTSCHIFFES", nurodyta data centre ir apačioje parašytu dirižablio pavadinimu. Laiškai buvo antspauduojami skrydžio metu, dirižablyje esančiame mažame pašto skyriuje.

1914 m. dirižabliai buvo mobilizuoti kariniams tikslams ir nuo to laiko jais nebuvo gabenamas paštas.

### Tarpukaris (1919–1939 m.)

1919 m. rugpjūčio pabaigoje dirižablis *LZ 120 Bodensee* priėmė pirmuosius keleivius, o rugsėjį pradėjo skraidinti paštą. „Bodensee" paskutinį komercinį skrydį atliko tų pačių metų gruodžio mėnesio pabaigoje. Antspaudai buvo naudojami kaip ir prieškariniu laikotarpiu iki tol, kol 1921 m. orlaivis kaip reparacija buvo perduotas Italijai. 1924 m. labai trumpu laikotarpiu, paštas gabentas dirižabliu *LZ 126* kol nebuvo perduotas JAV ir pervadintas į USS Los Angeles (ZR-3). Šis dirižablis atliko keletą skrydžių tarp Lekerhursto (Niu Džersis), Bermudos ir Majagueso (Puerto Rikas).

65 centų nominalo JAV pašto ženklas „Cepelinas" – vienas iš trijų, kurie buvo išleisti specialiai „Grafo Cepelino" skrydžiui aplink Ameriką 1930 m. gegužę-birželį.
Dirižablis LZ 127 Graf Zeppelin turėjo ilgą ir šlovingą skrydžių sąrašą. Jau po kelių savaičių nuo pirmojo savo skrydžio, kuris įvyko 1928 m. rugsėjį, „Graf Zeppelin" atliko savo pirmąjį oro pašto skrydį tiesiai iš Vokietijos į JAV ir atgal. Vokietija, norėdama pažymėti šį įvykį, išleido 2 ir 4 reichsmarkių nominalo pašto ženklus. Grįždamas orlaivis pergabeno beveik 52 tūkst. atvirlaiškių ir 50 tūkst. laiškų. 1929 m. „Graf Zeppelin" atliko skrydį aplink pasaulį, sustodamas Tokijuje ir Los Andžele. Iki eksploatacijos pabaigos, kuri baigėsi 1937 m. birželį, dirižablis atliko 590 skrydžių. Be Vokietijos aplankė dešimtis valstybių (kai kurias be nusileidimo), įskaitant ir Tarybų Sąjungą, pergabeno daugiau kaip 39 tonas pašto siuntų, kurių masė kartais siekdavo kelis šimtus kilogramų. 1930 ir 1931 m. TSRS pašto pervežimui dirižabliu „Graf Zeppelin" buvo nustatyti specialūs tarifai.

Nepaisant to, kad LZ 129 Hindenburg labiau žinomas savo katastrofa, per 14 egzistavimo mėnesių į užsienį jis pergabeno didelį kiekį pašto siuntų. Dauguma iš jo gabentų atvirlaiškių ir vokų išlikę iki dabar. Didžioji dalis iš 17 609 laiškų ir atvirlaiškių, buvusių orlaivyje paskutinio skrydžio metu, sudegė, bet keletas išliko ir dabar laikoma didele vertybe.

LZ 130 Graf Zeppelin II buvo paskutinis dirižablis, gabenęs paštą. Jis buvo naudojamas tik kelis mėnesius kaip civilinis orlaivis – nuo 1938 m. rugsėjo iki 1939 m. rugpjūčio. Per šį laikotarpį atliko tik 30 skrydžių, daugiausia Vokietijoje.

|  |  |
| --- | --- |
| Laiško vokas, kuris buvo persiųstas dirižabliu „Grafas Cepelinas" iš Berlyno į Pietų Ameriką 1934 m. |  |

Dirižablių pašto ženklai
------------------------

TSRS dirižablių pašto ženklas (1930 m.)
Dirižabliais gabenamų pašto korespondencijų apmokėjimui, kai kurios valstybės leido specialius pašto ženklus, skirtus dirižablių paštui:

* Vokietija – „Cepelinai", 1928–1933 m.
* Argentina, Bolivija, Suomija, JAV, TSRS – 1930 m.
* Brazilija, Egiptas, Islandija, Lichtenšteinas, Paragvajus, Vengrija, TSRS  – 1931 m.
* Islandija, Kirenaika, Egėjo salos, Graikija, Latvija, San Marinas, Tripolitanija, Italija – 1933 m.

TSRS pašto ženklas, skirtas dirižabliui „Norvegija" (1991 m.)
Be oro pašto ženklų, papildomoms dirižablių pašto paslaugoms apmokėti buvo nadojami pusiau oficialūs pašto ženklai. Pirmieji jų pasirodė 1912 m. Vokietijoje ir buvo skirti laiškams, gabenamiems dirižabliu „LZ 10 Schwaben" ir lėktuvu „Geltonasis šuo".
Su dirižablių pašto ženklais nereikėtų painioti skirtingų leidimų pašto ženklų, skirtų atskiriems dirižabliams ir dirižablių statybai atminti.

Kolekcionavimas ir leidyba
--------------------------

Kolekcinės medžiagos rinkimas, susijęs su dirižablių paštu, yra populiarus tarp filatelistų. Žinomos šios tematikos kolekcionierių acociacijos yra Anglijoje, Vokietijoje, Italijoje, Naujojoje Zelandijoje, JAV, Šveicarijoje ir Japonijoje. Taip pat yra leidžiamos specialios knygos, katalogai ir žurnalai.

Taip pat skaitykite
-------------------

* Dirižablis
* Oro paštas

Šaltiniai
---------

1. ↑  Žr. nuorodą «Швейцария: „Цеппелин" снова в воздухе». Archyvuota kopija 2016-03-12 iš Wayback Machine projekto.
2. ↑  Fuchs, Günter; Kägi Hans, Loch Armin, unter Mitarbeit von Peter Hagedorn. „Die Postabwurfbeutel der Zeppelin- und der Schütte-Lanz-Luftschiffe, 1909 bis 1937" (pdf). *Zeppelinpost.De* (vokiečių). Zeppelinpost-Arbeitsgemeinschaft im BdPh e. V. Nuoroda tikrinta 2010-01-27. `{{cite web}}`: Nežinomas parametras `|datepublished=` ignoruotas (pagalba)CS1 priežiūra: multiple names: authors list (link)
3. ↑  „Frühe Luftschiffe bis LZ 8" (vokiečių). Auktionshaus Felzmann. Suarchyvuotas originalas 2012-03-14. Nuoroda tikrinta 2010-01-27.
4. ↑  vok. *Bodensee* – Bodeno ežeras.
5. ↑  *Арие М. Я.* Дирижабли.- К. 1986, 172 psl.
6. ↑  *Kleinheins P.* LZ 120 „Bodensee" und LZ 121 „Nordstern".- Zeppelin-Museum Friedrichshafen, 1994, 48, 147 psl.
7. ↑  *Kleinheins*, 79-81 psl.
8. ↑  *Kleinheins*, 147 psl.
9. ↑  *Medem W.* Kabinenjunge Werner Franz vom Luftschiff „Hindenburg".- Berlin, Leipzig, 1938, 111 psl. (Fahrten-Zusammenstellung).
10. ↑  *Provan J.* LZ 127 „Graf Zeppelin" kehrt zurück.- Bonn: Deutsche Post AG, 2007, 178–181 psl.
11. ↑  *Bauer M. Duggan J.* LZ 130 „Graf Zeppelin" und das Ende der Verkehrsluftschiffahrt.— Zeppelin Museum Friedrichshafen, 1998, с. 174–175.
12. ↑  *Арие*, 84 psl.
13. ↑  *Bauer, Duggan*, 112–116 psl.
14. ↑  *Bauer, Duggan*, 206–208 psl.
15. ↑  Žiūrėti jų sąrašus ir kontaktinę informaciją tinklalapyje.

Literatūra
----------

* Большой филателистический словарь / Под общ. ред. Н. И. Владинца и В. А. Якобса. – М.: Радио и связь, 1988. 320 psl. – ISBN 5-256-00175-2.
* *Гросс О. Грыжевский К.* Путешествия в мир марок Archyvuota kopija 2012-04-18 iš Wayback Machine projekto. / Пер. с польск. Ю. М. Соколова с сокр. – М.: Прогресс, 1977. 59-62 psl.
* *Корнюхин А. Е.* Под парусами филателии. – М.: Связь, 1975. 96 psl.
* *Соркин Е. Б.* Почта спешит к людям. – М.: Знание, 1977. 128 psl.
* Филателистический словарь / Сост. О. Я. Басин. – М.: Связь, 1968. 164 psl.
* *Duggan J.* LZ130 Zepplinpost. – 3rd edn. – United Kingdom: Zeppelin Study Group, Germany & Colonies Philatelic Society, 1989. – ISBN 0951411403.
* *Duggan J.* Graf Zeppelin flights to England. – Ickenham: Zeppelin Study Group, 1998. – ISBN 0951411446.
* Michel Zeppelin- und Flugpost-Spezial-Katalog 2002. – 2nd ed. – München: Michel, 2002.
* *Violino E.* Catalogo degli aerogrammi Zeppelin. – Firenze: G. Orlandini, 1971. – LCCN: 72-348144.
* Zeppelinpost Spezial-Katalog. – Lorch/Württemberg: Sieger, 2001. – OCLC: 48851360.

Nuorodos
--------

|  |  |
| --- | --- |
|  | **Vikiteka: Dirižablių paštas** – vaizdinė ir garsinė medžiaga  |

* Dirižablių pašto tyrinėtojų svetainė Archyvuota kopija 2014-11-12 iš Wayback Machine projekto. **(**angl.**)** **(**vok.**)**
* Hinderburgo katastrofos paštasArchyvuota kopija 2012-03-16 iš Wayback Machine projekto. **(**angl.**)**